ข่าวประชาสัมพันธ์ 26 มกราคม 2567

**SCG HOME Experience ประสบความสำเร็จเฟ้นหาแบบบ้านวัยเก๋าที่ยั่งยืน-อยู่อาศัยได้จริง**

**สานต่อผ่านโครงการ ‘SCG HOME Experience Design Contest 2024’ หนุนนักออกแบบไทยสู่มืออาชีพ**

**เอสซีจี โฮม เอ็กซพีเรียนซ์ ผนึก สสส. และ CDC ดึง 12 ผลงานชิงชัยรอบตัดสินในโครงการ ‘SCG HOME Experience Design Contest 2024’ เฟ้นหาแบบบ้านที่ดีที่สุดตอบโจทย์การอยู่อาศัยของวัยเก๋าอย่างยั่งยืน สู่การอยู่อาศัยที่ถูกสุขภาวะของทุกวัยในบ้านเดียวกัน โดยประเภทนิสิต นักศึกษา นายอัสชิ เทศกร นายพลอธิป ทองพฤกษาลัย ทีม Billy and Tommy จากมหาวิทยาลัยเทคโนโลยีพระจอมเกล้าพระนครเหนือ คว้ารางวัลชนะเลิศ และประเภทวิชาชีพสถาปนิก – ฟรีแลนซ์ มีเพียงรางวัลรองชนะเลิศอันดับ 1 ได้แก่นายอานันท์ หลวงพล เพื่อต่อยอดแบบบ้านสู่การอยู่อาศัยจริง สนับสนุนงานออกแบบบ้านของไทยสู่ความยั่งยืนด้วยความเป็นมืออาชีพ**

**ธัญญ์กวิน บุดดีมี กรรมการผู้จัดการ บริษัท เอสซีจี เอ็กซพีเรียนซ์ จำกัด** เปิดเผยว่า โครงการ ‘SCG HOME Experience Design Contest 2024’ ได้เปิดรับสมัครนักออกแบบหน้าใหม่ในกลุ่มนิสิต นักศึกษาและกลุ่มวิชาชีพสถาปนิก ประเภทเดี่ยวและกลุ่ม โดยได้รับความสนใจจากผู้สมัครที่ส่งผลงานเข้าร่วมประกวดเป็นจำนวนมาก ซึ่งผลงานแบบบ้านทั้งหมดนำเสนอภายใต้แนวคิด การออกแบบที่อยู่สำหรับกลุ่มผู้สูงอายุแบบยั่งยืน หรือ Sustainable Living ภายใต้การออกแบบ Care Design เพื่อให้รู้หลักการออกแบบและกลุ่มวัสดุที่เหมาะสมสำหรับที่ผู้สูงอายุ โดยคณะกรรมการผู้ทรงคุณวุฒิจาก SCG HOME Experience, สำนักงานกองทุนสนับสนุนการสร้างเสริมสุขภาพ (สสส.), คริสตัล ดีไซน์ เซ็นเตอร์ และ Integrated Field ได้คัดเลือกผลงานที่ตรงโจทย์ผ่านเข้ารอบเพียง 12 ผลงาน เพื่อนำเสนอในช่วงโค้งสุดท้ายของการประกวดรอบชิงชนะเลิศ ชิงเงินรางวัลรวมมูลค่ากว่า 150,000 บาท

สำหรับรอบชิงชนะเลิศ ผู้ผ่านเข้ารอบทั้ง 12 ผลงาน จะได้นำเสนอแบบบ้านตามโจทย์ที่ได้รับ เพื่อถ่ายถอดรายละเอียดผลงานอย่างเข้มข้น โดยคณะกรรมการได้ให้ความสำคัญจากเกณฑ์การออกแบบ ความคิดสร้างสรรค์ในการออกแบบ ตามหลัก ‘UD Design & Sustainable Living Design’, การเลือกใช้ผลิตภัณฑ์ SCG HOME Experience และ Crystal Design Center ได้ตอบโจทย์และน่าสนใจ, แบบบ้านสามารถนำไปพัฒนาเป็นแบบบก่อสร้างมาตรฐาน ที่นำไปใช้เป็นแบบก่อสร้างได้จริง ตามงบประมาณที่กำหนดและความคิดสร้างสรรค์ การออกแบบอย่างสวยงาม ให้สามารถใช้ประโยชน์จากพื้นที่ที่มีได้อย่างเหมาะสม

“เราไม่เพียงให้ความสำคัญกับกลุ่มเจ้าของบ้าน สถาปนิก นักออกแบบ แต่เรายังให้ความสำคัญกับนักศึกษาสถาปัตยกรรมศาสตร์ ในการส่งเสริมกลุ่มนักศึกษาสถาปัตย์นิวเจนนำสิ่งที่เรียนมาต่อยอดพัฒนาผลงานสู่งานจริง เป็นการสร้างรายได้ขณะที่ยังเป็นนักศึกษาเพื่อทำให้น้องๆ เติบโตในสายอาชีพจากการแสดงผลงานในการประกวดครั้งนี้ โดยการยึดโยงโจทย์ **Sustainable Living** มาออกแบบให้เหมาะกับผู้สูงอายุและสมาชิกวัยอื่นๆ ภายในครอบครัว เพื่อให้มีความปลอดภัยในการใช้พื้นที่ในบ้านและต้องสามารถนำไปใช้ได้จริง ซึ่งผลงานเหล่านี้พร้อมต่อยอดเป็นไอเดียและความรู้ให้แก่บุคคลทั่วไปที่ต้องการปรับปรุงที่อยู่อาศัยให้มีความปลอดภัยและถูกสุขภาวะ” คุณธัญญ์กวิน กล่าว

**รศ.ดร.ชุมเขต แสวงเจริญ คณะสถาปัตยกรรมศาสตร์และการผังเมือง มหาวิทยาลัยธรรมศาสตร์ ตัวแทนจากกองทุนสนับสนุนการสร้างเสริมสุขภาพ (สสส.)** เผยว่า จากโจทย์ของการประกวดออกแบบบ้านที่อิงการสร้างวิถีชีวิตที่ยั่งยืน ถูกสุขภาวะ สอดรับเทรนด์ผู้สูงวัย นำไปสู่สังคมที่ดีของการอยู่อาศัยร่วมกัน สอดคล้องกับวิสัยทัศน์ของทาง สสส. ในการสร้างวิถีชีวิต สังคม และสิ่งแวดล้อมที่สนับสนุนต่อการมีสุขภาวะที่ดี จึงได้ร่วมสนับสนุนโครงการประกวดแบบบ้าน **‘SCG HOME Experience Design Contest 2024’** ซึ่งเชื่อว่าแบบบ้านที่ผ่านการออกแบบอย่างตั้งใจ ตรงตามวัตถประสงค์ของการประกวดครั้งนี้ จะนำมาซึ่งแบบบ้านที่สามารถเสริมสร้างสุขภาพที่ดีทั้งกาย ใจ ตอบโจทย์การอยู่อาศัยที่ดีขึ้นของคนไทยในทุกเพศและทุกวัย

**นภาภรณ์ ทองพูล Director of Sales & Product - Crystal Home จากคริสตัล ดีไซน์ เซ็นเตอร์ เผยว่า** CDC เป็นศูนย์กลางการออกแบบเฟอร์นิเจอร์และของแต่งบ้านครบวงจรแห่งแรกของไทย เราจึงตระหนักและให้ความสำคัญในด้านงานดีไซน์ที่เกี่ยวข้องกับบ้าน โดยเฉพาะโปรเจกต์การประกวดออกแบบบ้านของ SCG HOME Experience ที่จัดขึ้นเป็นปีที่ 2 บริษัทจึงได้สนับสนุนพื้นที่ในการจัดงานประกวดในรอบตัดสิน เพื่อให้จัดแสดงและนำเสนอผลงานท่ามกลาง CDC ที่เต็มไปบรรยากาศของงานดีไซน์และพร้อมร่วมเป็นคณะกรรมการตัดสินในโครงการดังกล่าว ทั้งนี้ CDC ได้เป็นพันธมิตรที่ดีในการร่วมสนับสนุนกิจกรรมของ SCG HOME Experience เสมอมา และให้ความสำคัญในเรื่องการออกแบบบ้านเพื่อเติมเต็มความต้องการของลูกค้า รวมถึงการสร้างพื้นที่ CDC ให้เป็นศูนย์รวมผู้เชี่ยวชาญในการให้บริการเรื่องบ้านที่ครบวงจร

**ประเภทวิชาชีพสถาปนิก – ฟรีแลนซ์ มีเพียงรางวัลรองชนะเลศอันดับ 1 ได้แก่นายอานันท์ หลวงพล**

ทั้งนี้การประกวดโครงการ ‘Design Contest 2024’ ในรอบชิงชนะเลิศ ผลการแข่งขันประเภทนิสิต นักศึกษา ที่ได้รับรางวัลชนะเลิศ ได้แก่ทีม Billy and Tommy โดย**นายอัสชิ เทศกร นายพลอธิป ทองพฤกษาลัย จากมหาวิทยาลัยเทคโนโลยีพระจอมเกล้าพระนครเหนือ** ในผลงาน ฤG ด้วยความโดดเด่นของการออกแบบพื้นที่อเนกประสงค์ (Multipurpose Area) และประเภทวิชาชีพสถาปนิก– ฟรีแลนซ์ มีเพียงรางวัล รองชนะเลิศอันดับ 1 ได้แก่นายอานันท์ หลวงพล ในผลงาน CALM HOME ด้วยจุดเด่นด้านฟังก์ชันการเชื่อมโยงพื้นที่ภายในทำได้ดี โดยผลงานที่ได้รับรางวัลมีส่วนสำคัญในการขับเคลื่อนด้านการอยู่อาศัยที่ยั่งยืน และตอบโจทย์

“ความสำเร็จโครงการ SCG HOME Experience Design Contest 2024 ของเอสซีจี โฮม เอ็กซพีเรียนซ์ครั้งนี้ เป็นมากกว่าการสร้างแบบบ้านที่ตรงโจทย์การแข่งขัน แต่ช่วยยกระดับงานออกแบบในระดับอุดมศึกษาสู่ความเป็นมืออาชีพ เสริมศักยภาพที่แข็งแกร่งของงานออกแบบจากสถาปนิกเมืองไทยให้ตอบโจทย์การอยู่อาศัยที่เปลี่ยนแปลงไปตามเทรนด์อย่างยั่งยืน ซึ่งบริษัทเชื่อว่าจะเป็นก้าวสำคัญของการพัฒนาที่อยู่อาศัยในอนาคต เพื่อสร้างการอยู่อาศัยที่ดีขึ้น ตรงกับปณิธานหลักของกลุ่มเอสซีจีที่มุ่งสู่ความยั่งยืน” คุณธัญญ์กวิน กล่าวทิ้งท้าย

\*\*\*\*\*\*\*\*\*\*